Критеријуми оцењивања за предмет – ИСТОРИЈА

У петом разреду, ученици се оцењују с најмање две оцене, које могу бити формативно или сумативно одређене.

У наставку изложени су критеријуми оцењивања по категоријама.

*УСМЕНИ ОДГОВОР*

Оцена за сваког ученика/ученицу је јавна и даје се с образложењем и препоруком о даљем раду. Током целог часа могуће је дати оцену. Свака оцена уноси се у електронски дневник и педагошку свеску. Ученик може усмено одговарати на сваком часу

-одличан (5)- ученик/ученица целовито сагледава историјске процесе током упознавања с предметом, разуме и уме да примени начине рачунања времена пре нове ере и током нове ере, познаје и разликује узроке и последице, познаје најважније историјске догађаје и повезује их са одговарајућим личностима, закључује, примењује стечено знање, самостално се сналази на историјској карти. Показује иницијативу током наставе, самостално обавља различите врсте задатака.

-врло добар (4)- ученик/ученица зна и разуме узроке и последице, познаје најважније историјске догађаје и повезује их са историјским личностима, изводи закључке, самостално се сналази на историјској карти.

-добар (3)- ученик/ученица зна узроке и последице, именује важне историјске догађаје и личности, уме да објасни значај историјских догађаја, сналази се на историјској карти уз помоћ наставника. Уз подршку наставника/наставнице обавља задатке на часу.

-довољан (2)- ученик/ученица именује и препознаје основне историјске догађаје, историјске личности, уме да наведе узроке и последице основних историјских појава уз помоћ наставника/наставнице. Активан/активна је на часу уз помоћ наставника/наставнице.

-недовољан (1)- ученик/ученица нема познавање основних историјских догађаја, личности. Не показује жељу за напредовањем.

*ПИСМЕНИ ОДГОВОР*

Писмени одговор изводиће се према унапред утврђеном плану, који ће се налазити на страници школе. Оцене су јавне, ученик/ученица има увид у свој рад, оцена се уписује у електронски дневник.

-оцена - недовољан (1) 0-29%

-оцена - довољан (2) 30-49% - основни ниво- именовање, препознавање

-оцена - добар (3) 50-69% - средњи ниво- репродукција, разумаевање

-оцена - врло добар (4) 70-85% - средњи ниво- разумевање, закључивање

-оцена - одличан (5) 86-100% - напредни ниво- закључивање, примена

*АКТИВНОСТ УЧЕНИКА*

Активност ученика/ученице обухвата усмени одговор на часу приликом обнављања, систематизације или обраде лекције, сналажење на историјској карти, израду домаћих задатака, презентација, пројеката, успешност у групном раду, практичан рад, писање и излагање есеја, сарадњу у тиму, однос према раду. Рад на пројекту оцењује се кроз вредновање активности и ангажовања током рада на пројекту, знања које је ученик/ученица стекао/ла и применио/ла у раду, реализовање пројекта и излагање резултата. Наставник/наставница сваки час прати активност ученика/ученице и благовремено бележи у своју педагошку свеску. На тај начин наставник/наставница формативно оцењује ученика/ученицу. Целокупна активност може бити изражена сумативном оценом у дневнику.

*ИНИЦИЈАЛНИ ТЕСТ*

Обавља се на почетку школске године,у првој или другој радној недељи. Наставник/наставница процењује предходна постигнућа ученика. Резултати иницијалног теста служе за планирање рада наставника/наставнице и даље праћење напредовања ученика/ученице.